รอบ 6 เดือนที่ผ่านมาพบหญิงตั้งครรภ์มาฉีดวัคซีนโควิดเพียง 25%
นพ.เอกชัย เพียรศรีวัชรา ผู้อำนวยการสำนักส่งเสริมสุขภาพและโฆษกกรมอนามัย กระทรวงสาธารณสุข กล่าวว่า ช่วง 6 เดือนที่ผ่านมา มีหญิงตั้งครรภ์ติดเชื้อโควิด-19 จำนวน 4,778 ราย จำนวนนี้เสียชีวิต 95 ราย และลูกเสียชีวิต 46 ราย ส่วนใหญ่การติดเชื้อเกิดในพื้นที่สีแดงเข้ม กทม. ปริมณฑล และช่วงนี้มีการติดเชื้อมากใน 3 จังหวัดชายแดนใต้ ที่ผ่านมาแม้จะมีการรณรงค์การฉีดวัคซีนหญิงตั้งครรภ์ 12 สัปดาห์ขึ้นไป ที่คาดว่าในเดือนธันวาคมนี้จะมีจำนวนทั้งสิ้นราว 300,000 คน แต่จนถึงขณะนี้พบว่ากลุ่มนี้มารับการฉีดวัคซีนเพียง 75,000 คน หรือคิดเป็น 25% เท่านั้น จึงขอรณรงค์ให้หญิงตั้งครรภ์มารับวัคซีนโควิด-19 ให้เร็วที่สุด เพราะวัคซีนช่วยลดการป่วยรุนแรงและเสียชีวิตได้ เนื่องจากหญิงตั้งครรภ์เสียชีวิตเกือบทั้งหมดไม่ได้รับวัคซีน การไม่ฉีดวัคซีนนกลุ่มหญิงตั้งครรภ์มีความเสี่ยงติดเชื้ออันตรายได้ทั้งแม่และลูก อาการจะรุนแรงกว่ากลุ่มทั่วไป ขอให้มาฉีดวัคซีนโควิด-19 หรือคลินิกฝากครรภ์ใน รพ.รัฐ ส่วนหญิงที่ให้นมบุตรก็สามารถไปรับวัคซีนได้เช่นกัน เพราะหลังฉีดวัคซีนแล้วยังสามารถให้นมลูกได้